PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀ ୩୯ ତମ ପ୍ରଗତି ବୈଠକରେ ଅଧ୍ୟକ୍ଷତା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୩୯ ତମ ପ୍ରଗତି ବୈଠକରେ ଅଧ୍ୟକ୍ଷତା କରିଛନ୍ତି; ଯାହାକି କେନ୍ଦ୍ର ଓ ରାଜ୍ୟ ସରକାରଙ୍କୁ ସାମିଲ କରି ସକରାତ୍ମକ ପ୍ରଶାସନ ଏବଂ ଠିକଣା ସମୟରେ କାର୍ଯ୍ୟକାରୀତା ପାଇଁ ଏକ ଆଇସିଟି ଆଧାରିତ ମଲ୍ଟି ମୋଡାଲ ପ୍ଲାଟଫର୍ମ ଅଟେ । ବୈଠକରେ ଆଠଟି ପ୍ରକଳ୍ପ ଏବଂ ଗୋଟିଏ ଯୋଜନା ସମେତ ନଅଟି ବିଷୟ ଉପରେ ସମୀକ୍ଷା କରାଯାଇଥିଲା। ଏହି ଆଠଟି ପ୍ରକଳ୍ପ ମଧ୍ୟରେ ତିନୋଟି ପ୍ରକଳ୍ପ ରେଳ ମନ୍ତ୍ରଣାଳୟର, ଦୁଇଟି ପ୍ରକଳ୍ପ ସଡ଼କ ପରିବହନ ଏବଂ ରାଜପଥ ମନ୍ତ୍ରଣାଳୟ ଏବଂ ଗୋଟିଏ ପ୍ରକଳ୍ପ ପେଟ୍ରୋଲିୟମ ଏବଂ ପ୍ରାକୃତିକ ବାଷ୍ପ ମନ୍ତ୍ରଣାଳୟର ଥିଲା । ଏହି ଆଠଟି ପ୍ରକଳ୍ପର ଆନୁମାନିକ ମୂଲ୍ୟ ପ୍ରାୟ ୨୦,୦୦୦ କୋଟି ଟଙ୍କା ହେବ, ଯାହାକି ସାତଟି ରାଜ୍ୟ ଯଥା ବିହାର, ମଧ୍ୟପ୍ରଦେଶ, ରାଜସ୍ଥାନ, ଆନ୍ଧ୍ରପ୍ରଦେଶ, ଗୁଜୁରାଟ, ମହାରାଷ୍ଟ୍ର ଏବଂ ପଶ୍ଚିମବଙ୍ଗ ପାଇଁ ରହିଛି । ପ୍ରକଳ୍ପଗୁଡିକ ଠିକଣା ସମୟରେ ସମାପ୍ତ ହେବା ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ଆଲୋଚନା ସମୟରେ ପ୍ରଧାନମନ୍ତ୍ରୀ ପୋଷଣ ଅଭିଯାନର ମଧ୍ୟ ସମୀକ୍ଷା କରିଥିଲେ । ସେ କହିଛନ୍ତି ଯେ ପୋଷଣ ଅଭିଯାନକୁ ପ୍ରତ୍ୟେକ ସରକାରୀ ଆଭିମୁଖ୍ୟ ସହିତ ପ୍ରତ୍ୟେକ ରାଜ୍ୟରେ ମିଶନ ମୋଡରେ କାର୍ଯ୍ୟକାରୀ କରାଯିବା ଉଚିତ । ତୃଣମୂଳ ସ୍ତରରେ ଶିଶୁଙ୍କ ସ୍ୱାସ୍ଥ୍ୟ ଏବଂ ପୁଷ୍ଟିକର ଖାଦ୍ୟ ବିଷୟରେ ସଚେତନତା ସୃଷ୍ଟି କରିବାରେ ସ୍ୱୟଂ ସହାୟକ ଗୋଷ୍ଠୀ (ଏସଏଚଜି) ଏବଂ ଅନ୍ୟାନ୍ୟ ସ୍ଥାନୀୟ ସଂଗଠନର ଅଂଶଗ୍ରହଣ ବିଷୟରେ ମଧ୍ୟ ସେ ଆଲୋଚନା କରିଥିଲେ, ଯାହାକି ଅଭିଯାନ ନିକଟରେ ପହଞ୍ଚିବା ସହିତ ଏଥିରେ ଉନ୍ନତି କରିବାରେ ସହାୟକ ହେବ । ପ୍ରଗତି ବୈଠକର ୩୮ ତମ ସଂସ୍କରଣ ପର୍ଯ୍ୟନ୍ତ, ୧୪.୬୪ଲକ୍ଷ କୋଟି ଟଙ୍କା ମୂଲ୍ୟର ୩୦୩ ଟି ପ୍ରକଳ୍ପର ସମୀକ୍ଷା କରାଯାଇଛି ।
70ତମ ସ୍ଵତନ୍ତ୍ରତା ବର୍ଷ ପାଳନ ଅବସରରେ ତ୍ରିରଙ୍ଗା ଯାତ୍ରାର ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମଧ୍ୟପ୍ରଦେଶର ଅଲୀରାଜପୁର ଜିଲ୍ଲା ଅନ୍ତର୍ଗତ ଭାବ୍ରାଠାରେ ମହାନ ସ୍ୱାଧୀନତା ସଂଗ୍ରାମୀ ଚନ୍ଦ୍ରଶେଖର ଆଜାଦଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଭାବ୍ରାଠାରେ ସ୍ଥାପିତ ସହିଦ୍ ଚନ୍ଦ୍ରଶେଖର ଆଜାଦଙ୍କ ପ୍ରତିମୂର୍ତ୍ତିରେ ମାଲ୍ୟାର୍ପଣ କରିବା ସହ ସେ ପବିତ୍ର ଜନ୍ମପୀଠରେ ଥିବା ସ୍ମାରକ ପରିଦର୍ଶନ କରିଥିଲେ । ଏହି ଅବସରରେ ଏକ ଜନସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ ଆଜିକାର ଦିବସରେ ମହାତ୍ମା ଗାନ୍ଧୀଙ୍କ ଦ୍ୱାରା ଦିଆଯାଇଥିବା ଭାରତ ଛାଡ ଆନ୍ଦୋଳନ ଡାକରାକୁ ସ୍ମରଣ କରିଥିଲେ । ସ୍ୱାଧୀନତାର ସୁଗନ୍ଧ ବାରିବା ପାଇଁ ଯେଉଁ ମହାପୁରୁଷମାନେ ମୁକ୍ତି ସଂଗ୍ରାମ ବେଳେ ବଳିଦାନ ଦେଇଛନ୍ତି ସେମାନଙ୍କୁ ସ୍ମରଣ କରିବା ପାଇଁ ପ୍ରଧାନମନ୍ତ୍ରୀ ଜନସାଧାରଣଙ୍କୁ ନିବେଦନ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଚନ୍ଦ୍ରଶେଖର ଆଜାଦଙ୍କ ଜନ୍ମପୀଠକୁ ଦର୍ଶନ ପାଇଁ ଆସିବା ତାଙ୍କ ଲାଗି ଏକ ସୌଭାଗ୍ୟର ବିଷୟ । ମହାନ ସଂଗ୍ରାମୀ ଆଜାଦଙ୍କ ଭଳି ମହାପୁରୁଷମାନେ ଆମ୍ଭମାନଙ୍କୁ ଦେଶସେବା କରିବା ପାଇଁ ପ୍ରେରଣା ଦେଇଥାନ୍ତି ବୋଲି ସେ କହିଥିଲେ । ଆମେ ଯେଉଁମାନେ ଦେଶ ପାଇଁ ଆତ୍ମବଳୀ ଦେବାର ସୌଭାଗ୍ୟ ପାଇନାହୁଁ ଆମକୁ ରାଷ୍ଟ୍ରର ହିତ ପାଇଁ ବଂଚିବାକୁ ପଡିବ ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଗୋଟିଏ ରାଷ୍ଟ୍ର ଏହାର ଜନସାଧାରଣ, ସେମାନଙ୍କର ଆଶା ଆକାଂକ୍ଷା ଏବଂ ସେମାନଙ୍କ କଠିନ ପରିଶ୍ରମକୁ ନେଇ ଆଗକୁ ବଢ଼ିଥାଏ । ପ୍ରଧାନମନ୍ତ୍ରୀ କହିଥିଲେ ଯେ, ପ୍ରତ୍ୟେକ ଭାରତୀୟ କାଶ୍ମୀରକୁ ଭଲ ପାଆନ୍ତି ଏବଂ ଜୀବନରେ କେବେ ହେଲେ କାଶ୍ମୀର ବୁଲିଯିବା ପାଇଁ ମନ କରିଥାନ୍ତି । କିନ୍ତୁ ଏବେ କେତେକ ବିପଥଗାମୀ ତତ୍ୱ କାଶ୍ମୀରର ମହାନ୍ ପରମ୍ପରାକୁ ନଷ୍ଟଭ୍ରଷ୍ଟ କରିବାକୁ ବସିଛନ୍ତି ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, କାଶ୍ମୀର ଯୁବକମାନଙ୍କ ପାଇଁ କେନ୍ଦ୍ର ସରକାର ନିଯୁକ୍ତି ସୁଯୋଗ ସୃଷ୍ଟି କରିବା ଲାଗି ଚାହାନ୍ତି । କାଶ୍ମୀରକୁ ପୁଣିଥରେ “ଭୂସ୍ୱର୍ଗ”ରେ ପରିଣତ କରିବା ଲାଗି ରାଜ୍ୟର ଯୁବକମାନେ ସ୍ୱପ୍ନ ଦେଖିବା ସହ ସେ ଦିଗରେ ଅଗ୍ରସର ହେବାକୁ ପ୍ରଧାନମନ୍ତ୍ରୀ ନିବେଦନ କରିଥିଲେ । ସେ କହିଥିଲେ କାଶ୍ମୀର ଶାନ୍ତି ଚାହେଁ । କାଶ୍ମୀରର ଜନସାଧାରଣ ପର୍ଯ୍ୟଟନର ବିକାଶ ମାଧ୍ୟମରେ ଅଧିକ ରୋଜଗାର କରିବା ପାଇଁ ଚାହାନ୍ତି । ସେ କହିଥିଲେ ଯେ ଉଭୟ କେନ୍ଦ୍ର ଓ ଜାମ୍ମୁ-କାଶ୍ମୀର ସରକାର ବିକାଶ ମାଧ୍ୟମରେ ସବୁ ପ୍ରକାର ସମସ୍ୟାର ସମାଧାନ କରିବାକୁ ଚାହାନ୍ତି । ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀଙ୍କ ଦୂରଦୃଷ୍ଟି – ଇନ୍ସାନିୟତ୍, ଜମ୍ମୁରିୟାତ୍, କାଶ୍ମୀରିୟାତ୍ କୁ ଆଗକୁ ବଢ଼ାଯିବା ଦିଗରେ ପଦକ୍ଷେପ ନିଆଯିବ ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ବର୍ତ୍ତମାନ ସମୟର ଆବଶ୍ୟକତା ହେଉଛି ଦେଶକୁ ନୂତନ ଶୀର୍ଷରେ ପହଂଚାଇବା ପାଇଁ ଆମେ ସମସ୍ତେ ମିଳିମିଶି ସଂକଳ୍ପବଦ୍ଧ ହୋଇ କାର୍ଯ୍ୟକରିବାକୁ ପଡିବ। ସେ କହିଥିଲେ ଯେ ଭାରତୀୟ ତ୍ରିରଙ୍ଗା ଆମ ସମସ୍ତଙ୍କୁ ଏକତ୍ରୀତ କରି ରଖିଛି ଏବଂ ଭାରତର ଭାଗ୍ୟକୁ ପୂନଃଲିଖନ କରିବା ପାଇଁ ପ୍ରେରଣା ଦେଉଛି । ପରିଶେଷରେ ପ୍ରଧାନମନ୍ତ୍ରୀ 70ତମ ସ୍ୱତନ୍ତ୍ରତା ବର୍ଷ ସମାରୋହ ଉପଲକ୍ଷେ ଆୟୋଜିତ ତ୍ରିରଙ୍ଗା ଯାତ୍ରାକୁ ପତାକା ଦେଖାଇ ଶୁଭାରମ୍ଭ କରିଥିଲେ ।
“ଉଧାର ଗର୍ଭଧାରଣ (ନିୟନ୍ତ୍ରଣ) ବିଲ, 2016”ରେ ବିଧିବଦ୍ଧ ସଂଶୋଧନ ପ୍ରସ୍ତାବକୁ କ୍ୟାବିନେଟ ଅନୁମୋଦନ

“ଉଧାର ଗର୍ଭଧାରଣ(ନିୟନ୍ତ୍ରଣ) ବିଲ, 2016ରେ ବିଧିବଦ୍ଧ ସଂଶୋଧନ ଆଗତ କରିବା ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଉଧାର ଗର୍ଭଧାରଣ(ନିୟନ୍ତ୍ରଣ) ବିଲ, 2016ର ବ୍ୟବସ୍ଥା ଅନୁଯାୟୀ ଭାରତରେ ଉଧାର ଗର୍ଭଧାରଣ ପଦ୍ଧତିରେ ନିୟନ୍ତ୍ରଣ ଲାଗି କେତେକ ପ୍ରସ୍ତାବ ରହିଛି । ପ୍ରସ୍ତାବ ମୁତାବକ ଜାତୀୟସ୍ତରରେ ଉଧାର ଗର୍ଭଧାରଣ ବୋର୍ଡ, ରାଜ୍ୟସ୍ତରରେ ଉଧାର ଗର୍ଭଧାରଣ ବୋର୍ଡ ଏବଂ ରାଜ୍ୟ ତଥା କେନ୍ଦ୍ର ଶାସିତ ଅଂଚଳରେ ଉପଯୁକ୍ତ କର୍ତ୍ତୃପକ୍ଷ ଗଠନ କରାଯିବ । ପ୍ରସ୍ତାବିତ ଆଇନ ଉଧାର ଗର୍ଭଧାରଣର ଯଥାଯଥ ନିୟନ୍ତ୍ରଣ, ଅନିୟନ୍ତ୍ରିତ ତଥା ଉଧାର ଗର୍ଭଧାରଣର ବ୍ୟବସାୟକରଣକୁ ରୋକିବା ଏବଂ ନିଃସନ୍ତାନ ଭାରତୀୟ ମାତାପିତାଙ୍କୁ ବିକଳ୍ପ ଉଧାର ଗର୍ଭଧାରଣ ପାଇଁ ଅନୁମତି ଦେବାର ବ୍ୟବସ୍ଥା ସୁନିଶ୍ଚିତ କରିବ । ଏହି ବିଲ ସଂସଦର ଅନୁମୋଦନ ଲାଭ କରିବା ପରେ ଜାତୀୟ ଉଧାର ଗର୍ଭଧାରଣ ବୋର୍ଡ ଗଠନ କରାଯିବ । କେନ୍ଦ୍ର ସରକାରଙ୍କ ବିଜ୍ଞପ୍ତି ଜାରି ହେବାର 3 ମାସ ମଧ୍ୟରେ ରାଜ୍ୟ ଏବଂ କେନ୍ଦ୍ର ଶାସିତ ପ୍ରଦେଶଗୁଡ଼ିକ ମଧ୍ୟ ରାଜ୍ୟ ଉଧାର ଗର୍ଭଧାରଣ ବୋର୍ଡ ଏବଂ ଉପଯୁକ୍ତ କର୍ତ୍ତୃପକ୍ଷ ଗଠନ କରିବେ । ବୃହତ ପ୍ରଭାବ : ଥରେ ଏହି ଆଇନ କାର୍ଯ୍ୟକାରୀ ହେଲେ ଦେଶରେ ଉଧାର ଗର୍ଭଧାରଣ ସେବା ନିୟନ୍ତ୍ରିତ ହୋଇପାରିବ । ଏହା ଉଧାର ଗର୍ଭଧାରଣର ଅନୈତିକ ଉପଯୋଗକୁ ରୋକିବା ସହିତ ଉଧାର ଗର୍ଭଧାରଣର ବ୍ୟବସାୟକରଣକୁ ନିୟନ୍ତ୍ରଣ କରିବା, ଉଧାର ଗର୍ଭଧାରଣ କରୁଥିବା ମା’ ତଥା ଉଧାର ଗର୍ଭ ମାଧ୍ୟମରେ ଜନ୍ମିତ ଶିଶୁର ନିର୍ଯାତନାକୁ ରୋକିପାରିବ । ଉଧାର ଗର୍ଭଧାରଣର ବ୍ୟବସାୟକରଣକୁ ସମ୍ପୂର୍ଣ୍ଣ ଭାବେ ନିଷେଧ କରାଯିବା ସହିତ ମାନବ ଭ୍ରୂଣ ଏବଂ ଜନନକୋଷର ବିକ୍ରି ବନ୍ଦ କରିବ । ସ୍ୱତନ୍ତ୍ର ସର୍ତ୍ତ ଏବଂ ନିର୍ଦ୍ଦିଷ୍ଟ ଉଦ୍ଦେଶ୍ୟରେ ନିଃସନ୍ତାନ ଦମ୍ପତ୍ତିଙ୍କୁ ନୈତିକ ଉଧାର ଗର୍ଭଧାରଣ ପାଇଁ ଅନୁମତି ମିଳିବ । ଏହାଦ୍ୱାରା ନୈତିକ ଉଧାର ଗର୍ଭ ବ୍ୟବହାର କରିବାକୁ ଚାହୁଁଥିବା ସମସ୍ତ ବିବାହିତ ନିଃସନ୍ତାନ ଦମ୍ପତ୍ତି ଉପକୃତ ହୋଇପାରିବେ । ଆହୁରି, ଉଧାର ଗର୍ଭଧାରଣ କରୁଥିବା ମାତା ଏବଂ ଉଧାର ଗର୍ଭଧାରଣ ମାଧ୍ୟମରେ ଜନ୍ମିତ ଶିଶୁର ଅଧିକାର ସୁରକ୍ଷା ହୋଇପାରିବ । ଜାମ୍ମୁ ଏବଂ କାଶ୍ମୀରକୁ ବାଦ ଦେଲେ ଏହି ଆଇନ ସାରା ଭାରତରେ କାର୍ଯ୍ୟକାରୀ ହେବ । ଏଠାରେ ସୂଚନାଯୋଗ୍ୟ ଯେ ବିଭିନ୍ନ ଦେଶର ଦମ୍ପତ୍ତିମାନଙ୍କ ପାଇଁ ଭାରତ ଉଧାର ଗର୍ଭଧାରଣର କେନ୍ଦ୍ରସ୍ଥଳୀ ହୋଇ ଉଭା ହୋଇଛି । ତେବେ ଏଠାରେ ଉଧାର ଗର୍ଭଧାରଣର ଅନୈତିକ ଉପଯୋଗ, ଉଧାର ଗର୍ଭଧାରଣ କରୁଥିବା ମା’ଙ୍କୁ ନିର୍ଯାତନା, ଏପରିକି ଶିଶୁଙ୍କୁ ପରିତ୍ୟାଗ କରିବା, ମାନବ ଭ୍ରୂଣ ଏବଂ ଜନନକୋଷର ବିକ୍ରି ଭଳି ଅନୈତିକ ଘଟଣା ଘଟୁଛି । ଏଥିପାଇଁ ଭାରତୀୟ ଆଇନ କମିଶନ ତାଙ୍କର 228ତମ ରିପୋର୍ଟରେ ଉପଯୁକ୍ତ ଆଇନ ଆଣି ଦେଶରେ ଉଧାର ଗର୍ଭର ବ୍ୟବସାୟିକ ଉପଯୋଗ ନିଷିଦ୍ଧ କରିବା ଲାଗି ସୁପାରିସ କରିଥିଲେ ।
ପ୍ରଧାନମନ୍ତ୍ରୀଙ୍କ ଭାଟିକାନ ସିଟି ପରିଦର୍ଶନ

ପରମପୂଜ୍ୟ ପୋପ୍ ଫ୍ରାନ୍ସିସ୍ ଶନିବାର, ୩୦ ଅକ୍ଟୋବର ୨୦୨୧ରେ ଭାଟିକାନ ସିଟିର ଆପୋଷ୍ଟୋଲିକ ପ୍ୟାଲେସ ଠାରେ ସୀମିତସଂଖ୍ୟକ ଦର୍ଶକଙ୍କ ଉପସ୍ଥିତିରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସ୍ୱାଗତ କରିଛନ୍ତି। ଦୁଇ ଦଶନ୍ଧିରୁ ଅଧିକ ସମୟ ମଧ୍ୟରେ ଜଣେ ଭାରତୀୟ ପ୍ରଧାନମନ୍ତ୍ରୀ ପ୍ରଥମ ଥର ପାଇଁ ପୋପଙ୍କୁ ସାକ୍ଷାତ କରିଛନ୍ତି। ଏଥିପୂର୍ବରୁ, 2000 ମସିହା ଜୁନ ମାସରେ, ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀ ଭାଟିକାନ ସିଟି ପରିଦର୍ଶନ କରିବା ସହିତ ତତ୍କାଳୀନ ପୋପ ପରମପୂଜ୍ୟ ଜନ ପଲ୍ ଦ୍ୱିତୀୟଙ୍କୁ ସାକ୍ଷାତ କରିଥିଲେ। ୧୯୪୮ରେ କୂଟନୈତିକ ସମ୍ପର୍କ ସ୍ଥାପନ ହେବା ପରେ ଭାରତ ଏବଂ ଭାଟିକାନ ମଧ୍ୟରେ ବନ୍ଧୁତ୍ୱପୂର୍ଣ୍ଣ ସମ୍ପର୍କ ରହିଆସିଛି। ଏସିଆର ସର୍ବାଧିକ କ୍ୟାଥଲିକ ଧର୍ମାବଲମ୍ବୀ ଲୋକ ଭାରତରେ ରହିଛନ୍ତି। ଆଜିର ସାକ୍ଷାତ ସମୟରେ ଦୁଇ ନେତା କୋଭିଡ-୧୯ ମହାମାରୀ ଏବଂ ସାରା ବିଶ୍ୱ ଉପରେ ଏହାର ପରିଣାମ ସମ୍ପର୍କରେ ଆଲୋଚନା କରିଥିଲେ। ଜଳବାୟୁ ପରିବର୍ତ୍ତନ କାରଣରୁ ପଡ଼ୁଥିବା ପ୍ରଭାବ ସମ୍ପର୍କରେ ମଧ୍ୟ ସେମାନେ କଥା ହୋଇଥିଲେ। ପ୍ରଧାନମନ୍ତ୍ରୀ ଶ୍ରୀ ମୋଦୀ ଜଳବାୟୁ ପରିବର୍ତ୍ତନ ମୁକାବିଲା ପାଇଁ ଭାରତ ପକ୍ଷରୁ ଗ୍ରହଣ କରାଯାଉଥିବା ମହତ୍ୱାକାଂକ୍ଷୀ ପଦକ୍ଷେପ ଏବଂ ୧୦୦ କୋଟି କୋଭିଡ-୧୯ ଟିକା ଡୋଜ୍ ଦେବାରେ ଭାରତର ସଫଳତା ସମ୍ପର୍କରେ ପୋପ୍‌ଙ୍କୁ ବିସ୍ତୃତ ଭାବେ ସୂଚନା ଦେଇଥିଲେ। ମହାମାରୀ ସମୟରେ ଅନ୍ୟ ରାଷ୍ଟ୍ରମାନଙ୍କୁ ଭାରତ ସହାୟତା କରିଥିବାରୁ ପରମପୂଜ୍ୟ ପୋପ୍ ପ୍ରଶଂସା କରିଥିଲେ। ପ୍ରଧାନମନ୍ତ୍ରୀ ପରମପୂଜ୍ୟ ପୋପ ଫ୍ରାନ୍ସିସଙ୍କୁ ଯଥାଶୀଘ୍ର ଭାରତ ଆସିବା ଲାଗି ନିମନ୍ତ୍ରଣ କରିଥିଲେ, ଯାହାକୁ ସେ ଆନନ୍ଦର ସହିତ ସ୍ୱୀକାର କରିଥିଲେ। ପ୍ରଧାନମନ୍ତ୍ରୀ ମଧ୍ୟ ପରରାଷ୍ଟ୍ର ସଚିବ ମହାମହିମ କାର୍ଡିନାଲ ପିଏତ୍ରୋ ପାରୋଲିନଙ୍କୁ ସାକ୍ଷାତ କରିଥିଲେ।
ଏସିଆ କପ୍ 2017ରେ ବିଜୟ ପାଇଁ ଭାରତୀୟ ହକି ଦଳକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଏସିଆ କପ୍ 2017ରେ ବିଜୟ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ହକି ଦଳକୁ ଅଭିନନ୍ଦନ ଜଣାଇଛନ୍ତି । “ଶ୍ରେଷ୍ଠ ପ୍ରଦର୍ଶନ, ଶ୍ରେଷ୍ଠ ବିଜୟ! ଏସିଆ କପ୍ 2017ରେ ବିଜୟ ହାସଲ କରିଥିବାରୁ ଆମ ହକି ଦଳକୁ ଶୁଭକାମନା । ଆପଣଙ୍କ ଅବିଶ୍ୱସନୀୟ ବିଜୟରେ ଭାରତ ଆନନ୍ଦିତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପଶ୍ଚିମବଙ୍ଗରେ ମର୍ମନ୍ତୁଦ ଦୁର୍ଘଟଣାରେ ହୋଇଥିବା ଜୀବନ ହାନିକୁ ନେଇ ଶୋକବ୍ୟକ୍ତ କଲେ ପ୍ରଧାନମନ୍ତ୍ରୀ

ପଶ୍ଚିମବଙ୍ଗର ବୀରଭୂମ ଜିଲ୍ଲାରେ ମର୍ମନ୍ତୁଦ ଦୁର୍ଘଟଣା ଯୋଗୁ ଘଟିଥିବା ଜୀବନ ହାନି ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ମୋଦୀ ମୃତକଙ୍କ ପରିବାର ଏବଂ ଆହତଙ୍କ ଲାଗି ପିଏମଏନଆରଏଫରୁ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟ୍ୱିଟ କରି କହିଛି ଯେ; ‘‘ପଶ୍ଚିମବଙ୍ଗର ବୀରଭୂମ ଜିଲ୍ଲାରେ ଏକ ମର୍ମନ୍ତୁଦ ଦୁର୍ଘଟଣାରେ ହୋଇଥିବା ଜୀବନ ହାନି ପାଇଁ ଅତ୍ୟନ୍ତ ମର୍ମାହତ । ପ୍ରତ୍ୟେକ ମୃତକଙ୍କ ପରିବାରକୁ ପିଏମଏନଆରଏଫରୁ ୨ ଲକ୍ଷ ଟଙ୍କା ଏବଂ ଆହତଙ୍କୁ ୫୦,୦୦୦ ଟଙ୍କା ଲେଖାଏଁ ସହାୟତା ପ୍ରଦାନ କରାଯିବ: ପ୍ରଧାନମନ୍ତ୍ରୀ’’
ପ୍ରଧାନମନ୍ତ୍ରୀ ରାଷ୍ଟ୍ରକୁ ସମର୍ପିତ କଲେ ଆଧୁନିକ ବୁଡାଜାହାଜ ଆଇଏନଏସ କଲବରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମୁମ୍ବାଇରେ ଆୟୋଜିତ ଏକ ସ୍ଵତନ୍ତ୍ର ଉତ୍ସବରେ ନୌସେନାର ଆଧୁନିକ ବୁଡାଜାହାଜ ଆଇଏନଏସ କଲବରୀକୁ ରାଷ୍ଟ୍ର ଲାଗି ସମର୍ପିତ କରିଛନ୍ତି । ଭାରତର ଜନସାଧାରଣଙ୍କୁ ଏହି ଅବସରରେ ଶୁଭକାମନା ଜଣାଇ ପ୍ରଧାନମନ୍ତ୍ରୀ ଆଇଏନଏସ କଲବରୀକୁ “ମେକ ଇନ ଇଣ୍ଡିଆ”ର ଏକ ପ୍ରମୁଖ ଉଦାହରଣ ବୋଲି ବର୍ଣ୍ଣନା କରିଥିଲେ । ଏହାର ନିର୍ମାଣରେ ସାମିଲ ଥିବା ସମସ୍ତଙ୍କୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ଏହି ବୁଡାଜାହାଜ ଭାରତ ଏବଂ ଫ୍ରାନ୍ସ ମଧ୍ୟରେ ବୃଦ୍ଧି ପାଉଥିବା ସାମରିକ ଭାଗିଦାରୀତାର ଚମତ୍କାର ପ୍ରଦର୍ଶନ ବୋଲି ସେ ପ୍ରକାଶ କରିଥିଲେ । ସେ କହିଲେ ଯେ ଆଇଏନଏସ କଲବରୀ ଭାରତୀୟ ନୌସେନାକୁ ଅଧିକ ଶକ୍ତିଶାଳୀ କରିବ । ପ୍ରଧାନମନ୍ତ୍ରୀ କହିଲେ ଯେ ଏକବିଂଶ ଶତାବ୍ଦୀକୁ ଏସିଆର ଶତାବ୍ଦୀ ଭାବେ ଅଭିହିତ କରାଯାଇଛି । ସେ ପୁନଶ୍ଚ କହିଲେ ଯେ ଏକବିଂଶ ଶତାବ୍ଦୀରେ ବିକାଶର ପଥ ଭାରତୀୟ ମହାସାଗର ମଧ୍ୟଦେଇ ଯିବା ନିଶ୍ଚିତ । ସେଥିପାଇଁ ସରକାରଙ୍କ ନୀତି ନିର୍ଦ୍ଧାରଣରେ ଭାରତୀୟ ମହାସାଗରର ଏକ ସ୍ୱତନ୍ତ୍ର ସ୍ଥାନ ରହିଥିବାର ସେ କହିଥିଲେ । ପ୍ରଧାନମନ୍ତ୍ରୀ କହିଲେ ଯେ ଏହି ଭବିଷ୍ୟଦୃଷ୍ଟିକୁ ସାଗର(SAGAR) ସଂକ୍ଷିପ୍ତ ନାମାନୁସାରେ ବୁଝାଯାଇ ପାରିବ । ଏହାର ଅର୍ଥ ହେଲା ଏହି ଅଂଚଳରେ ସମସ୍ତଙ୍କ ପାଇଁ ସୁରକ୍ଷା ଏବଂ ପ୍ରଗତି । ପ୍ରଧାନମନ୍ତ୍ରୀ କହିଲେ ଯେ ଭାରତ ମହାସାଗରରେ ଏହାର ବୈଶ୍ୱିକ, ରଣନୈତିକ ଏବଂ ଅର୍ଥନୈତିକ ସ୍ୱାର୍ଥ ନେଇ ଭାରତ ସମ୍ପୂର୍ଣ୍ଣ ଭାବେ ସତର୍କ ରହିଛି । ଆଧୁନିକ ଏବଂ ବହୁବିଧ ସୁବିଧା ସମ୍ପନ୍ନ ଭାରତୀୟ ନୌସେନା ଏହି ଅଂଚଳରେ ଶାନ୍ତି ଏବଂ ସ୍ଥିରତା ବୃଦ୍ଧି ନିମନ୍ତେ କିପରି ଏକ ନେତୃତ୍ୱ ଭୂମିକା ଗ୍ରହଣ କରେ ସେ ସମ୍ବନ୍ଧରେ ସେ ସୂଚନା ପ୍ରଦାନ କରିଥିଲେ । ସେ କହିଥିଲେ ଯେ ଏହି ମହାସାଗରର ସ୍ୱାଭାବିକ ଶକ୍ତି ଆମ ଜାତୀୟ ବିକାଶ କ୍ଷେତ୍ରରେ ଅର୍ଥନୈତିକ ଶକ୍ତି ଯୋଗାଇଥାଏ । ସେଥିପାଇଁ ଭାରତ ସାମୁଦ୍ରିକ ସନ୍ତ୍ରାସବାଦ, ଜଳଦସ୍ୟୁ ଆକ୍ରମଣ, ଜାହାଜ ମାଧ୍ୟମରେ ମାଦକଦ୍ରବ୍ୟ(Drugs) କାରବାର ଆଦି ସମସ୍ୟା ମୁକାବିଲା କରିବାର ଆହ୍ୱାନ ସମ୍ବନ୍ଧରେ ସଚେତନ ରହିଛି । ଏହି ସମସ୍ୟା ଗୁଡ଼ିକୁ କେବଳ ଭାରତ ନୁହେଁ ବରଂ ଏହି ଅଂଚଳର ସମସ୍ତ ଦେଶମାନଙ୍କୁ ସମ୍ମୁଖୀନ ହେବାକୁ ପଡିବ । ଏହି ସବୁ ଆହ୍ୱାନର ମୁକାବିଲା ପାଇଁ ଭାରତ ଏକ ପ୍ରମୁଖ ଭୂମିକା ନିର୍ବାହ କରୁଥିବାର ସେ ପ୍ରକାଶ କରିଥିଲେ । ସେ କହିଲେ ଯେ ସମଗ୍ର ବିଶ୍ୱ ଏକ ପରିବାର ଏବଂ ଏହାର ବୈଶ୍ୱିକ ଦାୟିତ୍ୱବୋଧ ନିର୍ବାହ କରିବା ନେଇ ଭାରତ ବିଶ୍ୱାସ କରେ । ସମସ୍ୟା କାଳରେ ଭାରତ ଏହାର ଅଂଶୀଦାର ଦେଶମାନଙ୍କ ପାଖରେ ପ୍ରଥମ ଉତ୍ତରଦାୟୀ ଦେଶର ଭୂମିକା ଗ୍ରହଣ କରିଥିବା ସେ ପ୍ରକାଶ କରିଥିଲେ । ସେ କହିଲେ ଯେ ଭାରତୀୟ କୂଟନୀତି ଏବଂ ସୁରକ୍ଷା କ୍ଷେତ୍ରରେ ମାନବୀୟ ଭାବର ପ୍ରଦର୍ଶନ ଆମର ସ୍ୱତନ୍ତ୍ରତା । ସେ କହିଲେ ଯେ ମାନବୀୟତା ପାଇଁ ଶକ୍ତିଶାଳୀ ଓ ସମର୍ଥ ଭାରତକୁ ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବାକୁ ପଡିବ । ସେ କହିଲେ ଯେ ଶାନ୍ତି ଓ ସ୍ଥିରତା ପଥରେ ବିଶ୍ୱବ୍ୟାପୀ ଦେଶସମୂହ ଭାରତ ସହିତ ପାଦ ମିଳାଇ ଚାଲିବାକୁ ଆଗ୍ରହୀ । ପ୍ରଧାନମନ୍ତ୍ରୀ କହିଲେ ଯେ ଗତ ତିନି ବର୍ଷ ଧରି ପ୍ରତିରକ୍ଷା ଏବଂ ସୁରକ୍ଷା ସମ୍ବନ୍ଧିତ ପରିବେଶ ପରିବର୍ତ୍ତିତ ହେବାରେ ଲାଗିଛି । ସେ କହିଲେ ଯେ ଆଇଏନଏସ କଲବରୀ ନିର୍ମାଣ ସମୟରେ ଯେଉଁ ଦକ୍ଷତା ଏବଂ କୌଶଳର ଆହରଣ କରାଯାଇଛି ତାହା ଭାରତ ପାଇଁ ଏକ ସମ୍ପଦ । ପ୍ରଧାନମନ୍ତ୍ରୀ କହିଲେ ଯେ “ଏକ ପାହ୍ୟା ଏକ ପେନସନ” କ୍ଷେତ୍ର ନେଇ ରହିଥିବା ଦୀର୍ଘ ଦିନର ବିଳମ୍ବକୁ ସରକାରଙ୍କ ସଂକଳ୍ପ ଫଳରେ ସମାଧାନ କରାଯାଇଛି । ପ୍ରଧାନମନ୍ତ୍ରୀ କହିଲେ ଯେ ସରକାରଙ୍କ ଦୃଢ ନୀତି ଏବଂ ସେନା ବାହିନୀର ସାହାସିକତା ଯୋଗୁଁ ଜାମ୍ମୁ-କାଶ୍ମୀରରେ ସନ୍ତ୍ରାସବାଦ ଏକ ଛାୟାଯୁଦ୍ଧ ଭଳି ରୂପ ନେବାରେ ଅସଫଳ ହୋଇଛି । ଦେଶର ସୁରକ୍ଷା ପାଇଁ ଜୀବନ ଉତ୍ସର୍ଗ କରିଥିବା ସମସ୍ତ ସେନାନୀଙ୍କୁ ପ୍ରଧାନମନ୍ତ୍ରୀ କୃତଜ୍ଞତା ଜ୍ଞାପନ କରିଥିଲେ ।
ଆଇସିସିଆର ଦ୍ୱାରା ଆୟୋଜିତ ଆନ୍ତର୍ଜାତିକ କୁମ୍ଭ ଅଂଶଗ୍ରହଣ କାର୍ଯ୍ୟକ୍ରମକୁ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରୟାଗରାଜଠାରେ କୁମ୍ଭମେଳାରେ ଅଂଶ ଗ୍ରହଣ କରିଥିବା 188 ଦେଶର ପ୍ରତିନିଧିଙ୍କୁ ସମ୍ବର୍ଦ୍ଧିତ କରିବା ପାଇଁ ନୂଆଦିଲ୍ଳୀର ପ୍ରବାସୀ ଭାରତୀୟ କେନ୍ଦ୍ରରେ ଭାରତୀୟ ସାଂସ୍କୃତିକ ସମ୍ବନ୍ଧ ପରିଷଦ ଏକ ସ୍ୱତନ୍ତ୍ର କାର୍ଯ୍ୟକ୍ରମ ଆୟୋଜନ କରିଛି । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଏବଂ ବୈଦେଶିକ ବ୍ୟାପାର ମନ୍ତ୍ରୀ ସୁଷମା ସ୍ୱରାଜ ଏହି 188 ଜଣ ପ୍ରତିନିଧିଙ୍କ ସହ ଏକ ସାମୂହିକ ଫଟୋରେ ଯୋଗଦାନ କରିଛନ୍ତି । ଏହି କାର୍ଯ୍ୟକ୍ରମକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଛନ୍ତି ଯେ ସେ ପ୍ରୟାଗରାଜ କୁମ୍ଭମେଳାରୁ ଫେରିଥିବା ପ୍ରତିନିଧିଙ୍କୁ ସାକ୍ଷାତ କରି ଅତ୍ୟନ୍ତ ଖୁସି । ସେ କହିଥିଲେ ଯେ, ଜଣେ ଯେ ପର୍ଯ୍ୟନ୍ତ ପ୍ରକୃତରେ କୁମ୍ଭମେଳା ପରିଦର୍ଶନ କରିନାହିଁ, ସେ ଏହାର ମହାତ୍ମ୍ୟ ଓ ମହାନ ପରମ୍ପରା ସମ୍ପର୍କରେ ଜାଣିପାରିବ ନାହିଁ । ସେ କହିଥିଲେ ଏହି ପରମ୍ପରା ହଜାର ହଜାର ବର୍ଷ ଧରି ନିରବଚ୍ଛିନ୍ନ ଭାବେ ଚାଲି ଆସୁଛି । ସେ କହିଥିଲେ ଯେ, କୁମ୍ଭ କେବଳ ଆଧ୍ୟାତ୍ମିକତା ନୁହେଁ ବରଂ ସାମାଜିକ ସଂସ୍କାରର ମଧ୍ୟ ପରିଚାୟକ । ସେ କହିଥିଲେ ଯେ କୁମ୍ଭ ଆଧ୍ୟାତ୍ମିକ ମାର୍ଗ ଦର୍ଶକ ଓ ସାମାଜିକ ସଂସ୍କାରକମାନଙ୍କ ପାଇଁ ଭବିଷ୍ୟତର ମାର୍ଗ ଅନ୍ୱେଷଣ ଏବଂ ପ୍ରଗତିର ବିଶ୍ଳେଷଣ ସମ୍ପର୍କିତ ଆଲୋଚନା କରିବା ପାଇଁ ଏକ ସ୍ଥାନ । ପ୍ରଧାନମନ୍ତ୍ରୀ କହିଥିଲେ ଯେ, କୁମ୍ଭରେ ଆଧୁନିକତା ଏବଂ ପ୍ରଯୁକ୍ତିକୁ, ଆସ୍ଥା, ଆଧ୍ୟାତ୍ମିକତା ଏବଂ ସାଂସ୍କୃତିକ ଚେତନା ସହିତ ମିଶ୍ରଣ କରିବା ପାଇଁ ଚେଷ୍ଟା କରାଯାଉଛି । ସେ କହିଥିଲେ ବିଶ୍ୱ ଏବେ ଭାରତକୁ ଉଭୟ ଆଧୁନିକତା ଏବଂ ସମୃଦ୍ଧ ଐତିହ୍ୟ ପାଇଁ ଜାଣୁଛି । ସେ ସମଗ୍ର ବିଶ୍ୱରୁ ଆସିଥିବା ଏହି ପ୍ରତିନିଧି ମଣ୍ଡଳୀକୁ ଧନ୍ୟବାଦ ଜଣାଇଥିଲେ ଏବଂ କହିଥିଲେ ସେମାନଙ୍କର ଅଂଶଗ୍ରହଣ କୁମ୍ଭର ସଫଳତାର ଏକ ଗୁରୁତ୍ୱପୂର୍ଣ୍ଣ ଅଂଶ । ଭାରତୀୟ ସଂସଦୀୟ ନିର୍ବାଚନକୁ ପ୍ରଧାନମନ୍ତ୍ରୀ ଗଣତନ୍ତ୍ରର କୁମ୍ଭ ହିସାବରେ ବାଖ୍ୟା କରିଥିଲେ । ସେ କହିଥିଲେ ଯେ, କୁମ୍ଭ ମେଳା ପରି ଭାରତୀୟ ସଂସଦୀୟ ନିର୍ବାଚନ ଏହାର ବିଶାଳତା, ବିଭିନ୍ନତା ଏବଂ ସମ୍ପୂର୍ଣ୍ଣ ନିରପେକ୍ଷତା ସକାଶେ ସମଗ୍ର ବିଶ୍ୱ ପାଇଁ ଏକ ପ୍ରେରଣା । ସେ କହିଥିଲେ ସମଗ୍ର ବିଶ୍ୱବାସୀ ଭାରତରେ ଏହି ସଂସଦୀୟ ନିର୍ବାଚନ ଆୟୋଜନକୁ ଦେଖିବା ପାଇଁ ଆସିବା ଜରୁରୀ ।
ରେଳ ବିକାଶ ଶିବିରରେ ପ୍ରଧାନମନ୍ତ୍ରୀ, ରେଳବାଇ ଅଧିକାରୀମାନଙ୍କୁ କଲେ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସୂରଜକୁଣ୍ଡଠାରେ ଅନୁଷ୍ଠିତ ରେଳ ବିକାଶ ଶିବିରରେ ଯୋଗ ଦେଇଛନ୍ତି । ଏହି ଅବସରରେ ପ୍ରଧାନମନ୍ତ୍ରୀଙ୍କ ଉପସ୍ଥିତିରେ ରେଳବାଇର ବିଭିନ୍ନ ବିଷୟଗତ ଦିଗ ଉପରେ ଉପସ୍ଥାପନାମାନ କରାଯାଇଥିଲା । ପରେ ପ୍ରଧାନମନ୍ତ୍ରୀ ସମବେତ ରେଳବାଇ ଅଧିକାରୀମାନଙ୍କୁ ଉଦ୍ବୋଧନ ଦେଇଥିଲେ । ରେଳ ବିକାଶ ଶିବିରର ଆଜି ଥିଲା ତୃତୀୟ ତଥା ଅନ୍ତିମ ଦିବସ ।
ଶ୍ରମିକ ଦିବସରେ ଶ୍ରମିକ ମାନଙ୍କୁ ଅଭିବାଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ଶ୍ରମିକ ଦିବସ ବାର୍ତ୍ତାରେ, ଭାରତ ବିକାଶରେ ଏକ ବଡ ଭୂମିକା ତୁଲାଉଥିବା ଅଗଣିତ ଶ୍ରମିକ ମାନଙ୍କ କଠିନ ପରିଶ୍ରମ ଓ ପ୍ରତିଶ୍ରୁତିବଦ୍ଧତା କୁ ଅଭିବାଦନ ଜଣାଇଛନ୍ତି I ପ୍ରଧାନମନ୍ତ୍ରୀ କହିଛନ୍ତି, “ଆଜି, ଶ୍ରମିକ ଦିବସରେ , ଭାରତ ବିକାଶରେ ଏକ ବଡ ଭୂମିକା ତୁଲାଉଥିବା ଅଗଣିତ ଶ୍ରମିକ ମାନଙ୍କ କଠିନ ପରିଶ୍ରମ ଓ ପ୍ରତିଶ୍ରୁତିବଦ୍ଧତା କୁ ଆମେ ନମନ କରୁଛୁ I ଶ୍ରମେବ ଜୟତେ !”
ଲତା ମଙ୍ଗେଶକରଙ୍କୁ ତାଙ୍କ ଜନ୍ମ ବାର୍ଷିକୀରେ ମନେ ପକାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲତା ମଙ୍ଗେଶକରଙ୍କୁ ତାଙ୍କ ଜନ୍ମ ବାର୍ଷିକୀରେ ସ୍ମରଣ କରିଛନ୍ତି । ଶ୍ରୀ ମୋଦୀ ଆହୁରି ମଧ୍ୟ ସୂଚନା ଦେଇଛନ୍ତି ଯେ ଅଯୋଧ୍ୟାରେ ଏକ ଚୌକ ଲତା ଦିଦିଙ୍କ ନାମରେ ନାମିତ ହେବ ଏବଂ ଏହା ମଧ୍ୟ କହିଛନ୍ତି ଯେ ମହାନ ଭାରତୀୟଙ୍କ ପ୍ରତି ଏହା ଉପଯୁକ୍ତ ଶ୍ରଦ୍ଧାଞ୍ଜଳି ହେବ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ତାଙ୍କ ଜନ୍ମ ବାର୍ଷିକୀରେ ଲତା ଦିଦିଙ୍କୁ ମନେ ପକାଉଛି । ବହୁତ କିଛି ଅଛି ଯାହା ମୋର ମନେ ଅଛି … ଅସଂଖ୍ୟ ପାରସ୍ପରିକ କଥାବାର୍ତ୍ତା ଯେଉଁଥିରେ ସେ ବହୁତ ସ୍ନେହ ଦେଖାଇଛନ୍ତି । ମୁଁ ଆଜି ଖୁସି ଯେ ଅଯୋଧ୍ୟାରେ ଏକ ଚୌକ ତାଙ୍କ ନାମରେ ନାମିତ ହେବ । ମହାନ ଭାରତୀୟଙ୍କ ପ୍ରତି ଏହା ଉପଯୁକ୍ତ ଶ୍ରଦ୍ଧାଞ୍ଜଳି ହେବ ।”
ଓଡିଆ ନୂଆ ବର୍ଷ ଏବଂ ମହା ବିଷୁବ ପଣା ସଙ୍କ୍ରାନ୍ତି ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓଡିଆ ନୂଆ ବର୍ଷ ଏବଂ ମହା ବିଷୁବ ପଣା ସଙ୍କ୍ରାନ୍ତିରେ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟ୍‍ରେ ପ୍ରଧାନମନ୍ତ୍ରୀ କହିଛନ୍ତି; “ଓଡିଆ ନୂଆ ବର୍ଷ ଏବଂ ମହା ବିଷୁବ ପଣା ସଙ୍କ୍ରାନ୍ତିର ଶୁଭେଚ୍ଛା । ନୂତନ ବର୍ଷ ପ୍ରଚୁର ସୁଖରେ ପରିପୂର୍ଣ୍ଣ ହେଉ । ଆମ ସମାଜରେ ଭାଇଚାରାର ଆବେଗ ଆଗକୁ ବଢୁ ଏବଂ ସମସ୍ତେ ଉତ୍ତମ ସ୍ୱାସ୍ଥ ଲାଭ କରନ୍ତୁ ।”
ପିଏମ୍ ସଂଗ୍ରହାଳୟ, ୫ଜି ଶୁଭାରମ୍ଭ, ଅହମ୍ମଦାବାଦ ମେଟ୍ରୋ ଏବଂ ଅମ୍ବାଜୀ ପୁନଃନିର୍ମାଣ ଉପରେ ନାଗରିକମାନଙ୍କ ମତାମତର ଉତର ରଖିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରି ଶ୍ରୀ ନରେନ୍ଦ୍ର ମୋଦୀ ୫ଜି ଶୁଭାରମ୍ଭ, ଅହମ୍ମଦାବାଦ ମେଟ୍ରୋ ଏବଂ ଅମ୍ବାଜୀ ପୁନଃନିର୍ମାଣ ଉପରେ ନାଗରିକମାନଙ୍କ ବିଭିନ୍ନ ପ୍ରଶ୍ନର ଉତର ରଖିଛନ୍ତି । ପାର୍ଲାମେଂଟ ସଂଗ୍ରହାଳୟ ଉପରେ ଏକ ପରିବର୍ତକାରୀ ଅହମ୍ମଦାବାଦ ମେଟ୍ରୋ ଉପରେ ବିକାଶ ପଦକ୍ଷେପ ଉପରେ ମା’ଙ୍କ ଖୁସି ଯଥା ୫–ଜି ଅଧିକରୁ ଅଧିକଭକ୍ତ ଓ ପର୍ଯ୍ୟଟକଙ୍କ ଅମ୍ବାଜୀ ମନ୍ଦିରକୁ ଗସ୍ତ, ଯେଉଁଠାରେ ଗତ କିଛିବର୍ଷ ମଧ୍ୟରେ ଅନେକ କାର୍ଯ୍ୟ ହୋଇଛି । ୫୧ଟି ଶକ୍ତି ପୀଠମନ୍ଦିର ମଧ୍ୟରେ ଏହା ରହିଛି, ଗବର ତୀର୍ଥରେ ଏହି କାର୍ଯ୍ୟ ହୋଇଛି ଏବଂ ପରିଚ୍ଛନ୍ନତା ଉପରେ ଧ୍ୟାନ ଦିଆଯାଇଛି ।
ଜୟନ୍ତୀ ଅବସରରେ ପରମପୂଜ୍ୟ ପ୍ରମୁଖ ସ୍ୱାମୀ ମହାରାଜ ଜୀଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ପରମପୂଜ୍ୟ ପ୍ରମୁଖ ସ୍ୱାମୀ ମହାରାଜ ଜୀଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ବିଏପିଏସ ସ୍ୱାମୀନାରାୟଣ ସଂସ୍ଥାର ଏକ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଜୟନ୍ତୀ ଅବସରରେ ପରମପୂଜ୍ୟ ପ୍ରମୁଖ ସ୍ୱାମୀ ମହାରାଜ ଜୀଙ୍କୁ ଶ୍ରଦ୍ଧାଞ୍ଜଳି ଜଣାଇଲି । ବିଭିନ୍ନ ଅବସରରେ ବହୁ ତାଙ୍କ ସହ ଆଲୋଚନା ତଥା ସ୍ନେହ ଲାଭ କରିବାର ସୁଯୋଗ ମିଳିଥିବାରୁ ନିଜକୁ ଧନ୍ୟ ମଣୁଛି । ସମାଜ ପ୍ରତି ଉଲ୍ଲେଖନୀୟ ସେବା ପାଇଁ ସେ ବିଶ୍ୱ ବନ୍ଦିତ ।”
ମହାକାଶର ଶାନ୍ତିପୂର୍ଣ୍ଣ ଉପଯୋଗ ପାଇଁ ଭାରତ, ଉଜବେକିସ୍ତାନ ରାଜିନାମାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମହାକାଶ ଅଭିଯାନର ଶାନ୍ତିପୂର୍ଣ୍ଣ ଉପଯୋଗ ପାଇଁ ଭାରତ ଓ ଉଜବେକିସ୍ତାନ ମଧ୍ୟରେ ସ୍ୱାକ୍ଷରିତ ରାଜିନାମାକୁ ମଞ୍ଜୁରି ପ୍ରଦାନ କରାଯାଇଛି । ଏହି ରାଜିନାମା ଉଜବେକିସ୍ତାନ ରାଷ୍ଟ୍ରପତିଙ୍କ ଭାରତ ଗସ୍ତବେଳେ 2018 ମସିହା ଅକ୍ଟୋବର 1 ତାରିଖ ଦିନ ସ୍ୱାକ୍ଷରିତ ହୋଇଥିଲା । ରାଜିନାମାର ସର୍ତ୍ତାବଳୀ ଅନୁସାରେ ଉଭୟ ପକ୍ଷ ଭୂପୃଷ୍ଠର ରିମୋଟ୍ ସେନ୍ସିଂ, ଉପଗ୍ରହ ଯୋଗାଯୋଗ, ଉପଗ୍ରହ ପରିକ୍ରମଣ, ମହାକାଶ ବିଜ୍ଞାନ ଓ ଅନୁସନ୍ଧାନ ତଥା ଗବେଷଣା କାର୍ଯ୍ୟରେ ପରସ୍ପରକୁ ସହଯୋଗ କରିବେ । ଏହାଦ୍ୱାରା ମିଳିତ ଭାବେ ମହାକାଶ ପ୍ରଯୁକ୍ତିରୁ ଦୁଇଦେଶ ତଥା ସମଗ୍ର ମାନବସମାଜ ବିଶେଷ ଉପକୃତ ହୋଇପାରିବେ ।
ସାଇବର ସୁରକ୍ଷା କ୍ଷେତ୍ରରେ ସହଯୋଗ ଲାଗି ଭାରତ-ବାଂଲାଦେଶ ମଧ୍ୟରେ ଏମ୍ଓୟୁକୁ କେନ୍ଦ୍ର କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସାଇବର ସୁରକ୍ଷା କ୍ଷେତ୍ରରେ ସହଯୋଗ ଲାଗି ଭାରତ ଏବଂ ବାଂଲାଦେଶ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର(ଏମ୍ଓୟୁ)କୁ ମଞ୍ଜୁରି ମିଳିଛି । ଏହି ବୁଝାମଣାପତ୍ର ଭାରତ ସରକାରଙ୍କ ଇଲେକ୍ଟ୍ରୋନିକ୍ସ ଏବଂ ସୂଚନା ପ୍ରଯୁକ୍ତି ମନ୍ତ୍ରଣାଳୟ ଅଧୀନ କମ୍ପ୍ୟୁଟର ଏମର୍ଜେନ୍ସୀ ରେସପନ୍ସ ଟିମ୍ (ସିଇଆରଟି-ଇନ୍) ଏବଂ ବାଂଲାଦେଶ ସରକାରଙ୍କ ଡାକ, ଟେଲିଯୋଗାଯୋଗ ଏବଂ ସୂଚନା ପ୍ରଯୁକ୍ତି ମନ୍ତ୍ରଣାଳୟ ଅଧୀନ କମ୍ପ୍ୟୁଟର ରେସପନ୍ସ ଟିମ୍(ବିଜିଡି ଇ-ଗଭ ସିଆଇଆରଟି) ମଧ୍ୟରେ ସ୍ୱାକ୍ଷରିତ ହୋଇଥିଲା । ଏହି ବୁଝାମଣା 8 ଏପ୍ରିଲ୍ 2017ରେ ସ୍ୱାକ୍ଷର କରାଯାଇଥିଲା । ସିଇଆରଟି-ଇନ୍ ଏବଂ ବିଜିଡି ଇ-ଗଭ୍ ସିଆଇଆରଟି ମଧ୍ୟ ହୋଇଥିବା ଏହି ବୁଝାମଣା ରେ ଥିବା ବ୍ୟବସ୍ଥା ଅନୁଯାୟୀ, ସାଇବର ଆକ୍ରମଣ ଏବଂ ସାଇବର ସୁରକ୍ଷା ଘଟଣାରେ ସୂଚନା ଆଦାନପ୍ରଦାନ; ସାଇବର ସୁରକ୍ଷା ପ୍ରଯୁକ୍ତି ସହଯୋଗ; ସାଇବର ସୁରକ୍ଷା ନୀତିର ବିନିମୟ ଏବଂ ଉଭୟ ଦେଶରେ ପ୍ରଚଳିତ ଆଇନ ଏବଂ ନିୟମ ମୁତାବକ ଆପୋଷ ଲାଭ, ପାଇଁ ଏହି କ୍ଷେତ୍ରରେ ମାନବ ସମ୍ବଳ ବିକାଶ ପାଇଁ ସହଯୋଗ ପାଇଁ ଉଭୟ ପକ୍ଷ ମିଳିତ ଭାବେ କାର୍ଯ୍ୟ କରିବେ । ସାଇବର ସୁରକ୍ଷା ପାଇଁ ଗଠିତ ଯୁଗ୍ମ କମିଟି ଗଠନ କରାଯିବା ମାଧ୍ୟମରେ ସିଇଆରଟି-ଇନ୍ ଏବଂ ବିଜିଡି ଇ-ଗଭ୍ ସିଆଇଆରଟି ମଧ୍ୟରେ ହୋଇଥିବା ଏହି ବୁଝାମଣାକୁ କାର୍ଯ୍ୟକାରୀ କରାଯିବ ।
ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ରୌପ୍ୟ ପଦକ ବିଜେତା ଭାରୋତ୍ତୋଳକ ବିନ୍ଦ୍ୟାରାଣୀ ଦେବୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ରୌପ୍ୟ ପଦକ ବିଜେତା ଭାରୋତ୍ତଳକ ବିନ୍ଦ୍ୟାରାଣୀ ଦେବୀଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ସିଡବ୍ଲୁଜି, ବର୍ମିଂହାମ ଠାରେ ରୌପ୍ୟ ପଦକ ଜିତିଥିବା ବିନ୍ଦ୍ୟାରାଣୀ ଦେବୀଙ୍କୁ ଅଭିନନ୍ଦନ । ଦୃଢ ଅଧ୍ୟବସାୟ ବଳରେ ସେ ଏହି ସଫଳତା ପାଇବା ସହ ଦେଶବାସୀଙ୍କୁ ଗର୍ବିତ କରିଛନ୍ତି । ଆଗାମୀ ଦିନରେ ତାଙ୍କର ସଫଳତା କାମନା କରୁଛି ।”
କେରଳର ପାଲକ୍କଡରେ ଦୁର୍ଘଟଣାରେ ମୃତ୍ୟୁବରଣ କରିଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେରଳର ପାଲକ୍କଡ ଜିଲ୍ଲାରେ ଏକ ଦୁର୍ଘଟଣାରେ ମୃତ୍ୟୁବରଣ କରିଥିବା ଲୋକଙ୍କ ପାଇଁ ଶୋକ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ପିଏମ୍‍ଏନଆରଏଫ୍‍ରୁ ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ୨ଲକ୍ଷ ଟଙ୍କା ଏବଂ ଆହତ ମାନଙ୍କୁ ୫୦,୦୦୦ ଟଙ୍କା କରି ଦିଆଯିବ ବୋଲି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ କେରଳର ପାଲକ୍କଡ ଜିଲ୍ଲାରେ ଦୁର୍ଘଟଣା ଯୋଗୁଁ ମୃତ୍ୟୁ ପାଇଁ ଦୁଃଖ ପ୍ରକାଶ କରିଛନ୍ତି । ସେ ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା ଜଣାଇବା ସହ ଆହତଙ୍କ ଶୀଘ୍ର ଆରୋଗ୍ୟ ପାଇଁ ପ୍ରାର୍ଥନା କରିଛନ୍ତି ।” “ପିଏମ୍‍ଏନଆରଏଫ୍‍ ରୁ ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ୨ ଲକ୍ଷ ଟଙ୍କା ଦିଆଯିବ । ଆହତମାନଙ୍କୁ ୫୦,୦୦୦ ଟଙ୍କା କରି ପ୍ରଦାନ କରାଯିବ ।”
ଆଇଏଏଲଏକୁ ଅଣସରକାରୀ ସଂସ୍ଥା ମାନ୍ୟତାରୁ ଆନ୍ତଃ ସରକାରୀ ସଂସ୍ଥାକୁ ପରିବର୍ତ୍ତନ କରିବା ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବୈଠକରେ ଇଣ୍ଟରନେସନାଲ ଆସୋସିଏସନ ଅଫ ମେରାଇନ ଏଡ୍ ଟୁ ନେଭିଗେସନ୍ ଆଣ୍ଡ ଲାଇଟ ହାଉସ ଅଥରିଟିଜ୍(ଆଇଏଏଲ୍ଏ)କୁ ନିଜର ଅଣସରକାରୀ ସଂସ୍ଥା(ଏନଜିଓ)ରୁ ପରିବର୍ତ୍ତନ କରି ଆନ୍ତଃ ସରକାରୀ ସଂସ୍ଥା(ଆଇଜିଓ) କରାଯିବା ପ୍ରସ୍ତାବ ଉପରେ ମୋହର ଲାଗିଛି । ଏହି ପ୍ରସ୍ତାବ ଦ୍ୱାରା ଜାହାଜର ସୁରକ୍ଷିତ, ମିତବ୍ୟୟୀ ଓ ଦକ୍ଷତାପୂର୍ଣ୍ଣ ଯାତାୟତର ସୁବିଧା ହେବ । ଏହାଦ୍ୱାରା ଆଇଏଏଲଏ ଏଣିକି ଆନ୍ତର୍ଜାତିକ ମେରିଟାଇମ ସଂଗଠନ(ଆଇଏମ୍ଓ) ଏବଂ ଇଣ୍ଟରନେସନାଲ ହାଇଡ୍ରୋଗ୍ରାଫିକ ଅର୍ଗାନାଇଜେସନ୍(ଆଇଏଚ୍ଓ) ସମକକ୍ଷ ହୋଇଯିବ । ସୂଚନାଯୋଗ୍ୟ ଆଇଏଏଲଏର ମୁଖ୍ୟାଳୟ ଫ୍ରାନ୍ସ ଆଇନ ଅନ୍ତର୍ଗତ ସେଣ୍ଟ ଜର୍ମାନନିଅନ୍ ଲାଏ୍(ଫ୍ରାନ୍ସ)ରେ 1957 ମସିହାରେ ସ୍ଥାପିତ କରାଯାଥିଲା । ଏହା 83 ରାଷ୍ଟ୍ରର ସଦସ୍ୟ ବିଶିଷ୍ଟ ଏକ ସାଧାରଣ ସଭା ଦ୍ୱାରା ପରିଚାଳିତ ଓ ଏହାର ପରିଷଦ ହିଁ ପରିଚାଳନା ବୋର୍ଡ ଭାବେ କାର୍ଯ୍ୟ କରୁଛି । ଆଇଏଏଲ୍ଏ ପରିଷଦରେ 24ଟି ରାଷ୍ଟ୍ର ସଦସ୍ୟ ଅଛନ୍ତି ଓ ଭାରତ ଏହି ପରିଷଦର ଏକ ସଦସ୍ୟ ।
ପ୍ରଧାନମନ୍ତ୍ରୀ ଫେବୃୟାରୀ ୧୧ ତାରିଖରେ ୱାନ ଓସିଏନ ସମ୍ମିଳନୀର ଉଚ୍ଚ ସ୍ତରୀୟ ବିଭାଗରେ ଅଂଶଗ୍ରହଣ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏକ ଫେବୃଆରୀ ୧୧ ତାରିଖ ଦିନ ଅପରାହ୍ନ ୨ଟା ୩୦ରେ ୱାନ ଓସିଏନ ସମ୍ମିଳନୀର ଉଚ୍ଚ ସ୍ତରୀୟ ବିଭାଗକୁ ସମ୍ବୋଧିତ କରିବେ । ଏହି ସମ୍ମିଳନୀର ଉଚ୍ଚ ସ୍ତରୀୟ ବିଭାଗରେ ଜର୍ମାନୀ, ଇଂଲଣ୍ଡ, ଦକ୍ଷିଣ କୋରିଆ, ଜାପାନ, କାନାଡା ସମେତ ଅନେକ ରାଷ୍ଟ ମୁଖ୍ୟ ଏବଂ ସରକାର ମଧ୍ୟ ସମ୍ବୋଧିତ କରିବେ । ମିଳିତ ଜାତିସଂଘ ଏବଂ ବିଶ୍ୱ ବ୍ୟାଙ୍କ ସହଯୋଗରେ ଫ୍ରାନ୍ସର ବ୍ରେଷ୍ଟ ଠାରେ ଫେବୃୟାରୀ ୯ରୁ ୧୧ତାରିଖ ମଧ୍ୟରେ ଫ୍ରାନ୍ସ ଦ୍ୱାରା ୱାନ ଓସିଏନ୍‍ ସମ୍ମିଳନୀ ଆୟୋଜିତ ହେଉଛି । ଏହି ସମ୍ମିଳନୀର ଉଦ୍ଦେଶ୍ୟ ହେଉଛି ସୁସ୍ଥ ଏବଂ ନିରନ୍ତର ସାମୁଦ୍ରିକ କ୍ଷେତ୍ରର ସଂରକ୍ଷଣ ତଥା ସମର୍ଥନ ଦିଗରେ ଆଭିମୁଖ୍ୟ ଗ୍ରହଣ କରିବାକୁ ଆନ୍ତର୍ଜାତୀୟ ସମ୍ପ୍ରଦାୟକୁ ଏକତ୍ରିତ କରିବା ।
ପ୍ରଧାନମନ୍ତ୍ରୀ ସେପ୍ଟେମ୍ବର୧୪ରେ ଆଲିଗଡଠାରେ ରାଜା ମହେନ୍ଦ୍ର ପ୍ରତାପ ସିଂହ ରାଜ୍ୟ ବିଶ୍ୱବିଦ୍ୟାଳୟର ଶିଳାନ୍ୟାସ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର ୧୪ରେ ଆଲିଗଡଠାରେ ରାଜା ମହେନ୍ଦ୍ର ପ୍ରତାପ ସିଂହ ରାଜ୍ୟ ବିଶ୍ୱବିଦ୍ୟାଳୟ(ଷ୍ଟେଟ ୟୁନିଭରସିଟି)ର ଶିଳାନ୍ୟାସ କରିବେ । ମଧ୍ୟାହ୍ନ ୧୨ଘଣ୍ଟା ସମୟରେ ଏହି ବିଶ୍ୱବିଦ୍ୟାଳୟର ଶୁଭ ଦିଆଯିବ । ଏହା ପରେ ପ୍ରଧାନମନ୍ତ୍ରୀ ଏହି କାର୍ଯ୍ୟକ୍ରମରେ ଉଦ୍‌ବୋଧନ ଦେବେ । ଏହାପରେ ପ୍ରଧାନମନ୍ତ୍ରୀ ଏକ ପ୍ରଦର୍ଶନୀରେ ଯୋଗଦେଇ ପ୍ରସ୍ତାବିତ ବିଶ୍ୱବିଦ୍ୟାଳୟ ଏବଂ ଉତ୍ତରପ୍ରଦେଶ ପ୍ରତିରକ୍ଷା ଶିଳ୍ପ କରିଡର ଆଲିଗଡଖଣ୍ଡର ମଡେଲ ପରିଦର୍ଶନ କରିବେ । ରାଜା ମହେନ୍ଦ୍ର ପ୍ରତାପ ସିଂହ ରାଜ୍ୟ ବିଶ୍ୱବିଦ୍ୟାଳୟ:- ରାଜା ମହେନ୍ଦ୍ର ପ୍ରତାପ ସିଂହ ଜଣେ ମହାନ୍ ସ୍ୱାଧୀନତା ସଂଗ୍ରାମୀ, ଶିକ୍ଷାବିତ୍ ଓ ସମାଜ ସଂସ୍କାରକ ଥିଲେ । ତାଙ୍କ ସମ୍ମାନାର୍ଥେ ଉତ୍ତରପ୍ରଦେଶ ସରକାର ଅଲିଗଡରେ ଏକ ନୂଆ ବିଶ୍ୱବିଦ୍ୟାଳୟ ପ୍ରତିଷ୍ଠା କରିବାକୁ ଯାଉଛନ୍ତି । ଅଲିଗଡର କୋଲ ତହସିଲ ଅନ୍ତର୍ଗତ ଲୋଧା ଓ ମୁସେପୁର କରିମ ଜିରୋଲି ଗାଁରେ ୯୨ ଏକର ଜମି ଉପରେଏହି ବିଶ୍ୱବିଦ୍ୟାଳୟ ନିର୍ମିତ ହେବ । ଅଲିଗଡ ଡିଭିଜନରେ ଥିବା ୩୯୫ କଲେଜ ଏହି ନୂଆ ବିଶ୍ୱବିଦ୍ୟାଳୟ ସହିତ ସହବନ୍ଧିତ ହେବେ । ଉତ୍ତରପ୍ରଦେଶ ପ୍ରତିରକ୍ଷା ଶିଳ୍ପ କରିଡର:- ପ୍ରଧାନମନ୍ତ୍ରୀଙ୍କ ଦ୍ୱାରା ଉତ୍ତରପ୍ରଦେଶରେ ଏକ ପ୍ରତିରକ୍ଷା ଶିଳ୍ପ କରିଡର ନିର୍ମାଣର ଯୋଜନା ୨୦୧୮ ଫେବୃୟାରୀ ୨୧ରେ ଘୋଷଣା କରାଯାଇଥିଲା । ୟୁପି ଇନ୍‌ଭେଷ୍ଟମେଣ୍ଟ ସମ୍ମିଟ୍ ଅବସରରେ ପ୍ରଧାନମନ୍ତ୍ରୀ ଏହ କରିଡର ନିର୍ମାଣ ଯୋଜନା ଘୋଷଣା କରିଥିଲେ । ଏଥିରେ ମୋଟ ୬ଟି ନୋଡ୍ ବା ଖଣ୍ଡ ରହିଛି । ସେଗୁଡିକ ହେଲା ଅଲିଗଡ, ଆଗ୍ରା, କାନପୁର, ଚିତ୍ରକୁଟ, ଝାନ୍ସି ଓ ଲକ୍ଷ୍ନୌ । ଅଲିଗଡ ଖଣ୍ଡରେ ଏଥିପାଇଁ ଜମି ଯୋଗାଣ କାର୍ଯ୍ୟ ଶେଷ ହୋଇଛି । ମୋଟ ୧୯ଟି ଉଦ୍ୟୋଗକୁ ଏଥିପାଇଁ ଜମି ଯୋଗାଇ ଦିଆଯାଇଛି । ସେମାନେ ଏହି ଉଦ୍ୟୋଗରେ ମୋଟ ୧୨୪୫କୋଟି ଟଙ୍କା ଖର୍ଚ୍ଚ କରିବେ । ଉତ୍ତରପ୍ରଦେଶର ଏହି ପ୍ରତିରକ୍ଷା ଉଦ୍ୟୋଗ କରିଡର ଦେଶକୁ ଅସ୍ତ୍ରଶସ୍ତ୍ର ନିର୍ମାଣରେ ଆତ୍ମନିର୍ଭର କରାଇବ । ଏହା ମଧ୍ୟ ମେକ୍ ଇନ୍ ଇଣ୍ଡିଆ କାର୍ଯ୍ୟକ୍ରମକୁ ପ୍ରୋତ୍ସାହିତ କରିବ । ପ୍ରଧାନମନ୍ତ୍ରୀଙ୍କ କାର୍ଯ୍ୟକ୍ରମରେ ଉତ୍ତରପ୍ରଦେଶ ରାଜ୍ୟପାଳ ଓ ମୁଖ୍ୟମନ୍ତ୍ରୀ ଉପସ୍ଥିତ ରହିବେ ।
ଦିଲ୍ଲୀର ଅନଧିକୃତ କଲୋନୀ ବାସିନ୍ଦାମାନଙ୍କୁ ମାଲିକାନା ପ୍ରଦାନ କରିବା / ମାନ୍ୟତା ଦେବା କିମ୍ବା ହସ୍ତାନ୍ତର / ବନ୍ଧକ ରଖିବାର ଅଧିକାର ପ୍ରଦାନ କରିବା ସଂକ୍ରାନ୍ତ ପ୍ରକ୍ରିୟାର ସୁପାରିସ ଲାଗି ସମିତି ଗଠନ କରିବା ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଦିଲ୍ଲୀର ଅନଧିକୃତ କଲୋନୀ ବାସିନ୍ଦାମାନଙ୍କୁ ମାଲିକାନା ପ୍ରଦାନ କରିବା / ମାନ୍ୟତା ଦେବା କିମ୍ବା ହସ୍ତାନ୍ତର / ବନ୍ଧକ ରଖିବାର ଅଧିକାର ପ୍ରଦାନ କରିବା ସଂକ୍ରାନ୍ତ ପ୍ରକ୍ରିୟାର ସୁପାରିସ ଲାଗି ସମିତ ଗଠନ କରିବା ପ୍ରସ୍ତାବକୁ ମଞ୍ଜୁର କରିଛନ୍ତି । ଏହି ସମିତିର ଅଧ୍ୟକ୍ଷତା କରିବେ ଦିଲ୍ଲୀ ଉପରାଜ୍ୟପାଳ ଏବଂ ଏଥିରେ ନିମ୍ନୋକ୍ତ ସଦସ୍ୟମାନେ ରହିବେ – ଦିଲ୍ଲୀ ଉନ୍ନୟନ ପ୍ରାଧିକରଣ (ଡିଡିଏ)ର ଉପାଧ୍ୟକ୍ଷ ଭାରତ ସରକାରଙ୍କ ଆବାସ ଏବଂ ସହରାଞ୍ଚଳ ବ୍ୟାପାର ମନ୍ତ୍ରଣାଳୟର ଅତିରିକ୍ତ ସଚିବ ଦିଲ୍ଲୀ ଏନସିଟି ସରକାରଙ୍କ ମୁଖ୍ୟ ଶାସନ ସଚିବ ଦିଲ୍ଲୀ ପୂର୍ବ, ଉତ୍ତର ଓ ଦକ୍ଷିଣ ମହାନଗର ନିମଗର କମିଶନର ଦିଲ୍ଲୀ ସହରାଞ୍ଚଳ କଳା ଆୟୋଗ ଅଧ୍ୟକ୍ଷ ଦିଲ୍ଲୀ ସ୍କୁଲ ଅଫ ପ୍ଲାନିଂ ଏଣ୍ଡ ଆର୍କିଟେକ୍ଚରର ସହରାଞ୍ଚଳ ପରିବହନ ବିଭାଗ ପ୍ରାଧ୍ୟାପକ ସହରାଞ୍ଚଳ ବ୍ୟାପାର ଜାତୀୟ ସଂସ୍ଥାନର ସହରାଞ୍ଚଳ ଯୋଜନା ପ୍ରଣୟନକାରୀ ଓ ନିର୍ଦ୍ଦେଶକ ଦିଲ୍ଲୀ ଅଗ୍ନିଶମ ସେବାର ପୂର୍ବତନ ନିର୍ଦ୍ଦେଶକ ଡିଡିଏର ପ୍ରମୁଖ ଆୟୁକ୍ତ ସଦସ୍ୟ ସଚିବ ଭାବେ ରହିବେ ଗଠିତ କମିଟି 90 ଦିନ ମଧ୍ୟରେ ନିଜର ରିପୋର୍ଟ ଆବାସ ଏବଂ ସହରାଞ୍ଚଳ ବ୍ୟାପାର ମନ୍ତ୍ରଣାଳୟକୁ ପ୍ରଦାନ କରିବ । ସମିତ ଦ୍ଵାରା ଏହି ରିପୋର୍ଟ ପ୍ରଦାନ କରାଯିବାପରେ କ୍ୟାବିନେଟ ସଚିବାଳୟକୁ ସୂଚନା ଦିଆଯିବ । ଏହାପରେ ସମିତିର ସୁପାରିଶ ଉପରେ ବିଚାର କରାଯିବା ପରେ ପରବର୍ତ୍ତୀ ପଦକ୍ଷେପ ନିଆଯିବ । ଲାଭ: ଏହି ସମିତିର ସୁପାରିଶ ଫଳରେ ଦିଲ୍ଲୀର ଅନଧିକୃତ କଲୋନୀରେ ରହୁଥିବା ଲୋକମାନଙ୍କୁ ମାଲିକାନା ପ୍ରଦାନ କରିବା କିମ୍ବା ହସ୍ତାନ୍ତରଣ / ବନ୍ଧକ ରଖିବାର ଅଧିକାର ପ୍ରଦାନ ପାଇଁ ମାର୍ଗ ପ୍ରଶସ୍ତ ହେବ । ପ୍ରଥମଥର ପାଇଁ ଦିଲ୍ଲୀର ଅନଧିକୃତ କଲୋନୀ ବାସିନ୍ଦାଙ୍କୁ ଉପରୋକ୍ତ ଅଧିକାର ପ୍ରଦାନ କରାଯିବା ଲାଗି ବିଚାର କରାଯାଉଛି ।
ରାଜ୍ୟଗୋଷ୍ଠୀ କ୍ରୀଡା ୨୦୨୨ କାଂସ୍ୟ ପଦକ ବିଜେତା ଭାରୋତ୍ତନକାରୀ ପି. ଗୁରୁରାଜାଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ କାଂସ୍ୟ ପଦକ ବିଜେତା ଭାରୋତ୍ତଳକ ପି. ଗୁରୁରାଜାଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ପି. ଗୁରୁରାଜାଙ୍କ ସଫଳତାରେ ବେଶ ଆନନ୍ଦିତ ! ରାଜ୍ୟଗୋଷ୍ଠୀ କ୍ରୀଡାରେ କାଂସ୍ୟ ପଦକ ଜିତିଥିବାରୁ ତାଙ୍କୁ ଅଭିନନ୍ଦନ । ସେ ଦୃଢ ମନୋବଳ ସହ ସଂକଳ୍ପ ପ୍ରଦର୍ଶନ କରିଥିଲେ । ନିଜ କ୍ରୀଡା ଜୀବନରେ ସେ ଆହୁରି ଅନେକ ଗୁରୁତ୍ୱପୂର୍ଣ୍ଣ ଉପଲବ୍ଧି ହାସଲ କରନ୍ତୁ ବୋଲି କାମନା କରୁଛି ।”